เฟดกังวลพิษโควิด มีมติคงดอกเบี้ยต่ำต่อไป หุ้นสหรัฐฯน้ำมันขานรับปรับขึ้น
ที่ประชุมธนาคารกลางสหรัฐฯ มีมติคงอัตราดอกเบี้ยระยะสั้นไว้ที่ระดับต่ำต่อไป พร้อมแสดงความวิตกกังวลว่าการแพร่ระบาดของโควิด-19 จะฉุดรั้งเศรษฐกิจสหรัฐฯ ไปอีกหลายเดือนต่อจากนี้วันที่ 29 ก.ค.63 ที่ประชุมคณะกรรมการกำหนดนโยบายธนาคารกลางสหรัฐฯ หรือเฟด มีมติคงอัตราดอกเบี้ยระยะสั้นไว้ที่ 0.00% -0.25% ซึ่งเป็นอัตราเดิมตั้งแต่เมื่อวันที่ 15 มีนาคม ช่วงที่เริ่มมีการแพร่ระบาดของโควิด-19 ในสหรัฐฯ โดยเฟดระบุว่า ขณะนี้ยังไม่มีนโยบายใหม่ออกมา แต่ยืนยันว่าจะยังคงตรึงอัตราดอกเบี้ยไว้ที่ระดับต่ำต่อไป และจะใช้เครื่องมือทั้งหมดที่มีอยู่ สนับสนุนเศรษฐกิจสหรัฐฯ จนกว่าจะเข้าสู่ภาวะฟื้นตัวจากผลกระทบของการแพร่ระบาดโรคโควิด-19นายเฌอโรม พาวเวลล์ ประธานเฟดระบุว่า ที่ประชุมมีความวิตกกังวลว่าการแพร่ระบาดของโควิด-19 จะฉุดรั้งการขยายตัวของเศรษฐกิจสหรัฐฯ ส่งผลกระทบต่อตลาดแรงงาน ในอีกหลายเดือนข้างหน้า แม้ว่าเฟดจะมองเห็นสัญญาณการฟื้นตัวขึ้นเล็กน้อยของกิจกรรมทางเศรษฐกิจจากเมื่อเดือนมีนาคมและเมษายนที่หลายรัฐประกาศมาตรการล็อกดาวน์ ธุรกิจต่างๆ พากันปิดตัว แต่ก็เรียกได้ว่ายังคงเป็นการขยายตัวอยู่ในระดับต่ำภาคธุรกิจทั่วประเทศยังมีความเสี่ยงสูง อัตราคนว่างงานยังสูงมากที่ระดับ 11.1%ด้านหุ้นสหรัฐฯปิดตลาดเมื่อคืนที่ผ่านมา ได้แรงหนุนจากผลการประชุมของเฟด ที่ย้ำว่าจะยังคงสนับสนุนการขยายตัวทางเศรษฐกิจสหรัฐฯ โดยดัชนีหุ้นตลาดดาวโจนส์ เพิ่มขึ้น 160.29 จุด คิดเป็น 0.61% ปิดที่ระดับ 26539.57 จุด ส่วนหุ้นเทคโนโลยีในตลาดแนสแดค ปรับขึ้น 140.85 จุด คิดเป็น 1.35% ปิดบวกที่ระดับ 10542.94 จุดด้านเอสแอนด์พี เพิ่มขึ้น 40.00 จุด คิดเป็น 1.24% ปิดที่ระดับ 3258.44 จุดสำหรับราคาน้ำมันพากันปิดบวกในช่วงปิดตลาดซื้อขายเมื่อวันพุธ (29 ก.ค.) โดยน้ำมันดิบเวสต์เท็กซัส หรือไลต์ สวีต ครูด งวดส่งมอบเดือนกันยายน เพิ่มขึ้น 23 เซนต์ ปิดที่บาร์เรลละ 41.27 ดอลลาร์สหรัฐฯ ส่วนน้ำมันดิบเบรนต์ทะเลเหนือ งวดส่งมอบเดือนกันยายน เพิ่มขึ้น 53 เซนต์ ปิดที่บาร์เรลละ 43.75 ดอลลาร์สหรัฐฯ.
ที่ประชุมธนาคารกลางสหรัฐฯ มีมติคงอัตราดอกเบี้ยระยะสั้นไว้ที่ระดับต่ำต่อไป พร้อมแสดงความวิตกกังวลว่าการแพร่ระบาดของโควิด-19 จะฉุดรั้งเศรษฐกิจสหรัฐฯไปอีกหลายเดือนต่อจากนี้ 
เฟด,ธนาคารกลางสหรัฐ,ตลาดหุ้นดาวโจนส์,ดาวโจนส์,ดาวโจนส์วันนี้,ราคาน้ำมัน,ข่าวต่างประเทศ